b'\n_START_ARTICLE_\nMihail Osipovi\xc4\x8d Dolivo-Dobrovoljski\n_START_SECTION_\n\xc5\xbdivljenje in delo\n_START_PARAGRAPH_\nDolivo-Dobrovoljski je kon\xc4\x8dal realno \xc5\xa1olo v Odesi kjer je njegov o\xc4\x8de izdajal mestni \xc4\x8dasopis Pravda. Leta 1878 se je vpisal na Politehni\xc5\xa1ki in\xc5\xa1titut v Rigi, vendar so ga zaradi sodelovanja v \xc5\xa1tudentskih nemirih leta 1881 ob atentatu organizacije Narodna volja na carja Aleksandra II. izklju\xc4\x8dili in mu onemogo\xc4\x8dili nadaljnje \xc5\xa1olanje v celotni Rusiji. Na Politehniki ga je za\xc4\x8dela zanimati elektrotehnika._NEWLINE_Med letoma 1881 in 1884 je \xc5\xa1tudiral elektrotehniko na Strojni fakulteti v Darmstadtu. Po diplomi na darmstadtski visoki tehni\xc5\xa1ki \xc5\xa1oli je bil nekaj \xc4\x8dasa asistent, nato pa se je zaposlil kot konstrukter v tovarni elektrotehni\xc5\xa1kega podjetja v Edisonovi lasti,\xc2\xa0\xc2\xbbNem\xc5\xa1ke Edisonove dru\xc5\xbebe za uporabno elektriko\xc2\xab\xc2\xa0(Deutsche Edison-Gesellschaft f\xc3\xbcr angewandte Elektricit\xc3\xa4t), predhodnici tovarne AEG, ustanovljene leta 1882. Nanj je postal pozoren Emil Moritz Rathenau, ustanovitelj Dru\xc5\xbebe in tovarne AEG, ter od leta 1903 glavni direktor AEG. Dolivo-Dobrovoljski je postal glavni in\xc5\xbeenir tovarne AEG in leta 1909 njen glavni direktor. Ve\xc4\x8dino \xc4\x8dasa je delal v tej tovarni, razen v obdobju med letoma 1903 in 1909, ko je delal v \xc5\xa0vici. Med letoma 1914 in 1918 je bil ponovno ruski dr\xc5\xbeavljan, v \xc4\x8dasu oktobrske revolucije leta 1917 pa se je preselil v Nem\xc4\x8dijo._NEWLINE_V tem \xc4\x8dasu so v elektrotehniki delali z enosmernim tokom. Dolivo-Dobrovoljski je leta 1888 izdelal prvi trifazni generator z mo\xc4\x8djo 2,2 kW in trifazni asinhronski elektromotor (mo\xc4\x8di 100 W) z rotorjem iz litega \xc5\xbeeleza z nasajenim votlim bakrenim valjem. Prou\xc4\x8deval je dvofazne motorje, kakr\xc5\xa1ne je gradil v za\xc4\x8detku Tesla. Po Teslovih motorjih je Dolivo-Dobrovoljski zgradil generatorje in motorje za trifazni tok, ki jih je sicer Tesla predvidel v svoji patentni prijavi. Tovarna AEG se je obvarovala od zahtev Tesle, katerega niso vpra\xc5\xa1ali za dovoljenje gradnje strojev po njegovih patentih, in je razglasila vse naprave zgrajene po\xc2\xa0\xc2\xbbtrifaznem sistemu Dolivo-Dobrovoljskega.\xc2\xab\xc2\xa0_NEWLINE_Dolivo-Dobrovoljski je raziskoval zvezdne in trikotni\xc5\xa1ke vezave. Med letoma 1887 in 1888 je izbolj\xc5\xa1eval ampermetre in voltmetre za merjenje enosmernega in izmeni\xc4\x8dnega toka._NEWLINE_S svojim sistemom je leta 1889 prena\xc5\xa1al elektri\xc4\x8dno energijo z mo\xc4\x8djo (220 kW) na razdalji 175 km z napetostjo 8500 V. Ta sistem je izdelal v enem letu._NEWLINE_Na Mednarodni elektrotehni\xc5\xa1ki razstavi v Frankfurtu so leta 1891 uporabili njegov sistem za prenos elektri\xc4\x8dne energije mo\xc4\x8di 300 KM (220 kW) od slapa Neckarja pri Lauffenu po trifaznem prostem vodu, dolgem 175 km, z napetostjo 15.000 V. Generatorska napetost ob slapu je bila 355 V, prostovodno napetost so pretvarjali na 100 V za uporabo na razstavi. Ta prvi dalj\xc5\xa1i trifazni prenos se je dobro obnesel in so za njim v Nem\xc4\x8diji za\xc4\x8deli pripravljati vedno ve\xc4\x8dje projekte, z gradnjami elektrarn ob slapovih ali na premogovnikih, za preskrbo bli\xc5\xbenjih in tudi vedno bolj oddaljenih industrijskih sredi\xc5\xa1\xc4\x8d in mest z elektri\xc4\x8dno pogonsko mo\xc4\x8djo. Najve\xc4\x8djo pobudo za lauffenske naprave je dala poleg \xc5\xa1vicarske tovarne Oerlikon, AEG. Istega leta je Dolivo-Dobrovoljski izdelal prvi trifazni transformator in kratkosti\xc4\x8dni indukcijski motor._NEWLINE_Pri organiziranju Politehni\xc5\xa1kega in\xc5\xa1tituta v Sankt Peterburgu so leta 1901 prosili Dolivo-Dobrovoljskega da ustanovi katedro za elektrotehniko in vodi prvo rusko visoko \xc5\xa1olo za mo\xc4\x8dnostno elektrotehniko. Zaradi odsotnosti se povabilu ni odvzval.'